‘যাদবপুরে শান্তি ফিরে আসুক’, ফিরে এসে করজোড়ে আর্জি যাদবপুরের উপাচার্যের

কলকাতা: সোমবার সকালে দীর্ঘ অসুস্থতা কাটিয়ে যাদবপুর বিশ্ববিদ্যালয়ে (Jadavpur University) ফিরলেন ভারপ্রাপ্ত উপাচার্য ভাস্কর গুপ্ত (Bhaskar Gupta)। ক্যাম্পাসে প্রবেশ করতেই তাঁর চোখেমুখে স্পষ্ট ক্লান্তির ছাপ, তবু দায়িত্ব পালনে অবিচল তিনি। শিক্ষামন্ত্রী ব্রাত্য বসুর (Bratya Basu) গাড়িতে হামলা, ছাত্রদের বিক্ষোভ, উত্তেজনা—সবকিছুর জেরে যখন বিশ্ববিদ্যালয়ে অস্থিরতা চরমে, তখনই আচমকা অসুস্থ হয়ে পড়েন তিনি। ভর্তি হন বাইপাসের ধারের এক বেসরকারি হাসপাতালে। সেখান থেকে সুস্থ হয়ে ফিরেই করজোড়ে একটাই আবেদন জানালেন—বিশ্ববিদ্যালয়ে যেন দ্রুত শান্তি ফিরে আসে।

বিশ্ববিদ্যালয়ে প্রবেশের পর প্রথমেই রেজিস্ট্রার ও সহ-উপাচার্যদের সঙ্গে গুরুত্বপূর্ণ বৈঠকে বসেন তিনি। পরীক্ষাগুলি যেগুলো সময়মতো নেওয়া সম্ভব হয়নি, সেগুলোর পুনরায় আয়োজনের বিষয়ে আলোচনা করেন সংশ্লিষ্ট কমিটির সঙ্গে। এরপর সাম্প্রতিক ঘটনাবলি নিয়ে সাংবাদিকদের মুখোমুখি হয়ে তিনি জানান, ক্যাম্পাসে পুলিশ আউটপোস্ট বসানোর প্রস্তাব এসেছে। ফাঁড়ি ও ব্যারাক তৈরির জন্য ২০০০ স্কয়ার ফুট জমির প্রয়োজন হলেও বিশ্ববিদ্যালয়ের কাছে ততটা জায়গা নেই বলে স্পষ্ট করে দেন তিনি। বিষয়টি ওয়ার্কিং কমিটির বৈঠকে তোলা হবে বলে জানান উপাচার্য।

আরও পড়ুন: মানসিক ভারসাম্যহীন মহিলাকে ধর্ষণের অভিযোগ

ওয়ার্কিং কমিটির বৈঠক প্রসঙ্গে তিনি বলেন, “অস্থায়ী উপাচার্য পদে থেকে সরকারি অনুমোদন ছাড়া কর্মসমিতির বৈঠক ডাকা সম্ভব নয়। সাম্প্রতিক পরিস্থিতি নিয়ে আলোচনার পরই সরকারের কাছে আবেদন করা হবে।”

ছাত্র সংসদ নির্বাচন নিয়ে তাঁর অবস্থান একেবারে স্পষ্ট। তিনি বলেন, “আমরা বরাবরই ছাত্র সংসদ নির্বাচনের পক্ষে। এ বিষয়ে সরকারকে বারবার জানিয়েছি। বিশ্ববিদ্যালয়ে শান্তি ফেরাতে ছাত্র ভোট হওয়াই একমাত্র পথ।”

এর আগেও হাসপাতালে থাকাকালীন পড়ুয়াদের উদ্দেশে ইমেল করে আবেদন জানিয়েছিলেন উপাচার্য। বলেছিলেন, বিশ্ববিদ্যালয়ের স্বাভাবিক পরিবেশ ফিরিয়ে আনার জন্য সবাইকে একসঙ্গে এগিয়ে আসতে হবে। তাঁর প্রত্যাবর্তনের পর ক্যাম্পাসের ভবিষ্যৎ কোন পথে এগোয়, এখন সেটাই দেখার।